Lisbeth Bech-Nielsen (SF), 2024-05-02:
Det er jo en fantastisk, historisk aftale, noget af en moppedreng, når man printer den ud, og det er virkelig resultatet af noget, som jeg og SF og andre partier har arbejdet på i mange år.
Så det er rigtig dejligt at kunne stå her i dag og sige lidt om den her udmøntning af »Aftale om demokratiske virksomheder«, som vi har lavet.
Som flere andre ordførere har været inde på, er Danmark jo et land, hvor der har været en lang og stolt tradition for demokratiske virksomheder – hele andelsbevægelsen – og jeg tror, at grunden til, at vi trods alt efter lang tid er kommet frem til, at det har så bred opbakning fra forskellige partier, er, at mange partier kan se sig selv i det her ud fra deres forskellige udgangspunkter.
Venstre har sikkert kunne se sig i det i forhold til historikken omkring at være et landmandsparti og komme fra landet.
Jeg tror, at mange måske nationalt sindede partier kan se sig i det her med både at have et blik tilbage i historien og til den arv, der er, men også at sikre arbejdspladser i Danmark og sikre, at vi bevarer de virksomheder, der er i Danmark; at det ikke nødvendigvis bare er sådan, at de skal opkøbes af udenlandske kapitalfonde og så splittes op.
Der er mange andre måder at lave generationsskifte på.
I de venstreorienterede partier har vi jo i høj grad også et blik for det her med, hvordan vi kan demokratisere virksomhederne.
I gamle dage sagde man, at demokratiet ikke stopper ved fabriksporten.
Hvordan kan vi sikre, at flere af dem, der skaber værdierne, også får andel i dem?
Vi står jo i en tid, hvor der skal være historisk mange generationsskifter, f.eks. i familieejede virksomheder, og det er ikke altid, at der er en søn eller datter, der måske har lyst til at overtage familievirksomheden eller vil være særlig god til det, og der er rigtig mange ejerledede virksomheder derude, der står over for generationsskifte, og som måske tænker på, hvad de skal gøre med den her virksomhed, som de og medarbejderne har brugt så mange år på at bygge op.
Skal den eneste mulighed virkelig være at sælge til f.eks. en udenlandsk kapitalfond?
Der skal der altså være nogle andre og bedre muligheder.
Ligesom fru Victoria Velasquez var inde på, er der desværre en stor mangel i den aftale, vi indgik, nemlig muligheden for generationsskifte og at sikre, at det bliver meget nemmere at kunne overtage de her virksomheder.
Den eneste knast, jeg egentlig kunne se i forhandlingerne, var, at der på grund af noget skatteteknisk er en udgift, i hvert fald en teknisk udgift, på 25 mio. kr., og jeg synes, det er så ærgerligt, at vi ikke i fællesskab kunne finde pengene til det.
Det er forhåbentlig i næste hug.
Det er i hvert fald noget, som SF vil bære ind i iværksætterforhandlingerne, hvis de nogen sinde kommer i gang.
Der er der jo rigtig mange penge på bordet, og vi synes også, at det her har en iværksætteriside i sig, fordi det handler om, at der er nogle, der gerne selv vil drive virksomhed, nemlig nogle af de medarbejdere, der i mange år har bidraget til den værdi, der er i en virksomhed.
Måske synes I, det er lidt ligegyldigt, men jeg synes, det er lidt ærgerligt, at populærtitlen på det her lovforslag er erhvervsvirksomhedsloven.
Jeg synes, det ville være finere, hvis det rent faktisk fik en titel, der enten havde noget med demokratiske virksomheder eller andelsbevægelsen at gøre og ligesom trak tråde tilbage til den arv, der er i Danmark, og hvad det er, vi er rundet af.
Jeg kan i hvert fald huske, at der for en del år siden var en kinesisk delegation i Danmark for at se på det her særlige andelsbaserede, vi havde i Danmark, hvor nogle af virksomhederne jo er blevet gigantiske koncerner, som selvfølgelig bliver drevet ud fra mange almindelige markedsbaserede metoder, men som har det tilfælles, at de er ejet enten af medarbejderne selv eller af kunderne.
Det har vi en lang tradition for inden for vores forsikringsbranche f.eks. I SF støtter vi selvfølgelig helhjertet det her forslag.
Vi synes, det er fantastisk, og som andre også var inde på, er det jo også noget, som vi kan styrke en masse landdistrikter med ved at understøtte virksomheder, som f.eks. handler med eller forarbejder fødevarer.
Så i SF er vi rigtig glade for det her forslag og bakker helhjertet op, og så skal vi have fundet de penge, hr. minister.